b'\n_START_ARTICLE_\nIvanas fon Ofenbergas\n_START_SECTION_\nBiografija\n_START_PARAGRAPH_\nIvanas fon Ofenbergas gim\xc4\x97 1792\xc2\xa0m. buvo jaunesnysis Kur\xc5\xa1o barono Piotro Georgo fon Ofenebergo ir jo \xc5\xbemonos Julijos forn Ofenberg (mergautin\xc4\x97 pavard\xc4\x97 Korf) s\xc5\xabnus. Tur\xc4\x97jo vyresn\xc4\xafj\xc4\xaf brol\xc4\xaf Fiodor\xc4\x85 fon Ofenerbg\xc4\x85, kuris v\xc4\x97liau irgi tapo kavalerijos generolu. Ivanas mok\xc4\x97si namuose, o 1807 m. \xc4\xafstojo \xc4\xaf karo tarnyb\xc4\x85 ir tapo Pskovo 2-ojo leibgvardijos pulko junkeriu. _NEWLINE_1809 m. gavo prapor\xc5\xa1\xc4\x8diko laipsn\xc4\xaf. 1811 m. pervestas \xc4\xaf Sibiro ulon\xc5\xb3 pulk\xc4\x85, kuriame, vadovaudamas eskadronui, dalyvavo 1812 m. Pranc\xc5\xabzijos-Rusijos kare. U\xc5\xbe nars\xc4\x85 ir sumanum\xc4\x85 Smolensko m\xc5\xab\xc5\xa1yje apdovanotas 4-to laipsnio \xc5\xa0v. Anos ordinu, Borodino m\xc5\xab\xc5\xa1yje \xe2\x80\x93 4-to laipsnio \xc5\xa0v. Vladimiro ordinu. U\xc5\xbe veikl\xc4\x85 prie Mo\xc5\xbeaisko ir Tarutino m\xc5\xab\xc5\xa1yje pakeltas \xc4\xaf \xc5\xa1tabsrotmistrus, o po Viazmos m\xc5\xab\xc5\xa1io \xe2\x80\x93 \xc4\xaf rotmistrus. Borodino m\xc5\xab\xc5\xa1yje buvo su\xc5\xbeeistas, bet liko rikiuot\xc4\x97je. _NEWLINE_Rusijos kariuomen\xc4\x97s \xc5\xbeygiuose prie\xc5\xa1 Napoleon\xc4\x85 \xc5\xa0e\xc5\xa1tosios koalicijos karo metu dalyvavo ne viename m\xc5\xab\xc5\xa1yje. 1813 m. Leipcigo m\xc5\xab\xc5\xa1yje pranc\xc5\xabz\xc5\xb3 kavalerijos atak\xc5\xb3 metu po Ofenbergu buvo nukauti du \xc5\xbeirgai, jis buvo su\xc5\xbeeistas, bet iki m\xc5\xab\xc5\xa1io pabaigos liko balne. U\xc5\xbe \xc5\xa1\xc4\xaf m\xc5\xab\xc5\xa1\xc4\xaf Ofenbergas buvo apdovanotas 2-to laipsnioi \xc5\xa1v. Anos ordinu, u\xc5\xbe pasi\xc5\xbeym\xc4\x97jim\xc4\x85 prie Hamburgo apdovanotas auksiniu kardu \xe2\x80\x9eU\xc5\xbe nars\xc4\x85\xe2\x80\x9c. _NEWLINE_Rusijos kariuomenei gr\xc4\xaf\xc5\xbeus i\xc5\xa1 u\xc5\xbesienio 1815 m. kovo 1 d. Ofenberg\xc4\x85 perk\xc4\x97l\xc4\x97 \xc4\xaf leibgvardijos Rait\xc5\xb3j\xc5\xb3 j\xc4\x97geri\xc5\xb3 pulk\xc4\x85. Po met\xc5\xb3 paskyr\xc4\x97 generolo majoro Aleksandro Benkendorfo adjutantu ir perk\xc4\x97l\xc4\x97 \xc4\xaf leibgvardijos husar\xc5\xb3 pulk\xc4\x85. 1819 m. baland\xc5\xbeio 24 d. pakeltas \xc4\xaf pulkininkus. 1923 m. sausio 29 d. paskirtas Jamburgo 14-ojo ulon\xc5\xb3 pulko vadu. 1828 m. kovo 25 d. pakeltas \xc4\xaf generolus majorus ir paskirtas \xc4\xaf 1-osios ulon\xc5\xb3 divizijos vir\xc5\xa1ininko \xc5\xa1tab\xc4\x85. _NEWLINE_1830 m. rugpj\xc5\xab\xc4\x8dio 2 d. paskirtas \xc5\xa1ios divizijos 2-osios brigados vadu, kuriai vadovaudamas dalyvavo Lenkijos sukilimo mal\xc5\xa1inime. Vadovaudamas grafo K. Kreico korpuso avangardui prie Vilniaus sumu\xc5\xa1\xc4\x97 Juzefo Dembinskio b\xc5\xabr\xc4\xaf, iki Pr\xc5\xabsijos persekiojo Antan\xc4\x85 Gelgaud\xc4\x85. U\xc5\xbe pasi\xc5\xbeym\xc4\x97jim\xc4\x85 Var\xc5\xa1uvos \xc5\xa1turme buvo apdovanotas auksiniu kardu \xe2\x80\x9eU\xc5\xbe nars\xc4\x85\xe2\x80\x9c su deimantais. Veikian\xc4\x8dios armijos Vyriausiojo \xc5\xa1tabo vir\xc5\xa1ininkas generolas adjutantas K. Tolis 1831 m. taip charakterizavo baron\xc4\x85 Ofenberg\xc4\x85: \xe2\x80\x9eGali b\xc5\xabti puikiu divizijos vadu; geba vadovauti didel\xc4\x97ms kavalerijos mas\xc4\x97ms. Pasi\xc5\xbeymi labai geru kariniu ir bendruoju i\xc5\xa1silavinimu. Narsus, dr\xc4\x85sus, ry\xc5\xbetingas. Kariuomen\xc4\x97je palaiko tvark\xc4\x85 ir disciplin\xc4\x85.\xe2\x80\x9c _NEWLINE_1832 m. kovo 20 d. paskirtas leibgvardijos Rait\xc5\xb3j\xc5\xb3 j\xc4\x97geri\xc5\xb3 pulko vadu, o netrukus paskirtas 2-osios lengvosios kavalerijos divizijos 1-osios brigados vadu, paliekant vadovauti ir pulkui. 1835 m. baland\xc5\xbeio 18 d. paskirtas 3-iosios drag\xc5\xabn\xc5\xb3 kavalerijos divizijos vir\xc5\xa1ininku. \xc5\xa0iai divizijai vadovavo vir\xc5\xa1 15 met\xc5\xb3. 1837 m. pakeltas \xc4\xaf generolus leitenantus. _NEWLINE_1848-1849 m. Vengrijos revoliucijos metu dalyvavo 1849 m. \xc5\xbeygyje \xc4\xaf Vengrij\xc4\x85, vadovavo grafo F. Ridigerio korpuso avangardui. Pasi\xc5\xbeym\xc4\x97jo kovos veiksmuose liepos 3 d. prie Dukos kaimo ir liepos 5 d. prie Vaiceno miesto (dabar Vacas), u\xc5\xbe k\xc4\x85 buvo apdovanotas \xc5\xa1v. Aleksandro Nevskio ordinu. _NEWLINE_Sugr\xc4\xaf\xc5\xbe\xc4\x99s i\xc5\xa1 Vengrijos \xc5\xbeygio Ofenbergas netrukus buvo paskirtas 2-ojo rezervinio kavalerijos korpuso vadu, o 1851 m. gruod\xc5\xbeio 6 d. gavo kavalerijos generolo laipsn\xc4\xaf. Gruod\xc5\xbeio 31 d. buvo paskirtas Karo tarybos nariu. 1856 m. lapkri\xc4\x8dio 8 d. v\xc4\x97l buvo paskirtas korpuso vadu, \xc5\xa1\xc4\xaf syk\xc4\xaf naujai suformuoto atskirojo rezervinio kavalerijos korpuso, kuriam vadovavo 6 metus iki jo panaikinimo. Korpuse buvo siekiama \xc4\xafvesti ir patikrinti vieningas rikiuot\xc4\x97s, administracines, \xc5\xabkines ir disciplinarines taisykles. Vadovaudamas korpusui Ofenbergas pasirei\xc5\xa1k\xc4\x97 kaip \xc5\xbeymus administratorius, karinis pedagogas, pavyzdinis kavalerijos vadas. Ofenbergas kavalerij\xc4\x85 laik\xc4\x97, \xe2\x80\x9ei\xc5\xa1 vienos pus\xc4\x97s, baisiu k\xc5\xabju, kuris gali nu\xc5\xa1luoti nuo \xc5\xbeem\xc4\x97s pavir\xc5\xa1iaus bet kuri\xc4\x85 kariuomen\xc4\x99, kaip ginkluota ji beb\xc5\xabt\xc5\xb3, i\xc5\xa1 antros pus\xc4\x97s, armijos akimis, ausimis ir rankomis, be kuri\xc5\xb3 ji pusiau lavonas\xe2\x80\x9c. Jis teig\xc4\x97, kad \xe2\x80\x9egera kavalerija gali veikti bet kokiomis s\xc4\x85lygomis, kad tik jos vadai geb\xc4\x97t\xc5\xb3 ir nor\xc4\x97t\xc5\xb3\xe2\x80\x9c. Reikalavo, kad kavalerijos karininkai i\xc5\xa1manyt\xc5\xb3 karo istorij\xc4\x85: \xe2\x80\x9eJi su\xc5\xbeadina susidom\xc4\x97jim\xc4\x85, nor\xc4\x85, mint\xc4\xaf ir vaizuot\xc4\x99... Koks gali b\xc5\xabti kavaleristas, o ypa\xc4\x8d partizanas, be minties, vaizduot\xc4\x97s, fantazijos. Kavalerija yra dvasios ginklas, o dvasios negali b\xc5\xabti be tradicijos.\xe2\x80\x9c Viena svarbiausi\xc5\xb3 tradicij\xc5\xb3 jis laik\xc4\x97 pasidid\xc5\xbeiavim\xc4\x85 dalinio munduru: \xe2\x80\x9eKavalerijos pulkai tyri ry\xc5\xa1kiai skirtis mundurais <...> Mundurai turi b\xc5\xabti gra\xc5\xbe\xc5\xabs, kad kiekvienas kareivis ir karininkas juos m\xc4\x97gt\xc5\xb3, prisiri\xc5\xa1t\xc5\xb3 prie j\xc5\xb3.\xe2\x80\x9c _NEWLINE_1859 m. rugs\xc4\x97jo 26 d. buvo apdovanotas 1-o laipsnio \xc5\xa1v. Vladimiro ordinu su kalavijais. 1861 m. rugpj\xc5\xab\xc4\x8dio 17 d. paskirtas Lietuvos 5-ojo ulon\xc5\xb3 pulko \xc5\xa1efu, o lapkri\xc4\x8dio 13 d. \xe2\x80\x93 antruoju Mariupolio 4-ojo husar\xc5\xb3 pulko \xc5\xa1efu. _NEWLINE_Jojim\xc4\x85 manie\xc5\xbee Ofenbergas laik\xc4\x97 \xe2\x80\x9ene tikslu, o priemone, mokykla, be kurios karininkas negali nei i\xc5\xa1mokti \xc5\xa1auniai ir bebaimi\xc5\xa1kai joti, nei suprasti arkli\xc5\xb3 i\xc5\xa1jodin\xc4\x97jimo paslap\xc4\x8di\xc5\xb3, nei su\xc5\xbeinoti, kaip kareivius mokyti jodin\xc4\x97ti\xe2\x80\x9c. Ofenbergo mintys, nurodymai ir patarimai \xc5\xa1iuo klausimu buvo i\xc5\xa1d\xc4\x97styti jo 1862 m. gegu\xc5\xbe\xc4\x97s 20 d. \xc4\xafsakyme korpusui, taip pat jo \xe2\x80\x9eRemontinio arklio i\xc5\xa1jodin\xc4\x97jimo vadove\xe2\x80\x9c (\xd0\x9d\xd0\xb0\xd1\x81\xd1\x82\xd0\xb0\xd0\xb2\xd0\xbb\xd0\xb5\xd0\xbd\xd0\xb8\xd0\xb5 \xd0\xb4\xd0\xbb\xd1\x8f \xd0\xb2\xd1\x8b\xd0\xb5\xd0\xb7\xd0\xb4\xd0\xba\xd0\xb8 \xd1\x80\xd0\xb5\xd0\xbc\xd0\xbe\xd0\xbd\xd1\x82\xd0\xbd\xd0\xbe\xd0\xb9 \xd0\xbb\xd0\xbe\xd1\x88\xd0\xb0\xd0\xb4\xd0\xb8), kuris buvo i\xc5\xa1leistas 1870 m._NEWLINE_Ofenbergas pirmasis Rusijos armijoje \xc4\xafved\xc4\x97 karinink\xc5\xb3 lenktynes d\xc4\x97l priz\xc5\xb3 (o v\xc4\x97liau jis \xc4\x97m\xc4\x97 organizuoti lenktynes ir \xc5\xbeemesni\xc5\xb3j\xc5\xb3 rang\xc5\xb3 kareiviams). Jis v\xc4\x97l \xc4\x97m\xc4\x97 naudoti u\xc5\xbemir\xc5\xa1t\xc4\x85 \xc4\xafstatym\xc4\x85 apie rikiuot\xc4\x97s \xc5\xbeirg\xc5\xb3 perdavim\xc4\x85 kavalerijos karininkams, pasir\xc5\xabpino, kad karininkai gaut\xc5\xb3 l\xc4\x97\xc5\xa1\xc5\xb3 pa\xc5\xa1arams ir ir kad b\xc5\xabt\xc5\xb3 kaupiamas karinink\xc5\xb3 kapitalas remontui (\xc5\xbeirg\xc5\xb3 atnaujinimui). R\xc5\xabpindamasis kavalerijos apr\xc5\xabpinimu tarnybai parengtais karininkais, Ofenbergas \xc4\xafved\xc4\x97 j\xc5\xb3 lauko komandiruotes, reikalavo, kad jie mok\xc4\x97t\xc5\xb3 i\xc5\xa1 akies daryti karines vietov\xc4\x97s nuotraukas, gerai suvokt\xc5\xb3 ir skaityt\xc5\xb3 \xc5\xbeem\xc4\x97lapius. 1858 m. Jelizavetgrade (dabar Kropivnyckis Ukrainoje) \xc4\xafsteig\xc4\x97 Jelizavetgrado kavalerijos mokykl\xc4\x85. Suk\xc5\xabr\xc4\x97 detalias mokymo priemones \xe2\x80\x9eU\xc5\xbesi\xc4\x97mim\xc5\xb3 kavalerijoje vedimo instrukcija\xe2\x80\x9c ir \xe2\x80\x9eRezervini\xc5\xb3 eskadron\xc5\xb3 vadovas\xe2\x80\x9c, kuriose buvo nusakyta, kaip mokyti rekrutus ir i\xc5\xa1jodin\xc4\x97ti remontinius arklius. _NEWLINE_1862 m. i\xc5\xa1formavus suvestin\xc4\xaf kavalerijos korpus\xc4\x85 Ofenbergas buvo paskirtas kavalerijos inspektoriumi, taip pat liko Karin\xc4\x97s tarybos nariu. _NEWLINE_Baronas I. fon Ofenbergas mir\xc4\x97 1870 m. vasario 18 d.'